DMI varslede i eftermiddag risiko for torden og skybrud over Aalborg - og det er meldinger, som giver kolonihavefolket dybe panderynker. For det er et tilbagevendende problem, at de nordjyske kolonihaver står under vand efter et stort regnskyl. Midt i dagens regn var TV2 Nord forbi Inger Kløjgaard, den nordjyske formand for kolonihaveforbundet. - Her for, det er nok 5-6 uger siden, der var der så meget vand, at min have stod under vand, og det plejer den altså aldrig at gøre. Jeg kunne ikke engang træde udenfor i et par sko. Og hun ved, hvad hun snakker om. Hun har været formand for forbundt i mere end tredive år og for bare et halvt år siden udtalte hun til TV2 Nord, at det havde været det værste år med regn, hun kunne mindes i alle de år, hun har haft kolonihave. Man kan ingenting gøre - Jeg vil meget gerne være fri for det. Sådan lyder det fra Frank Larsen, der er kolonihaveejer i Haveforeningen Ålykke i Aalborg. Han har ikke høje tanker om dagens vejrudsigt, og venter bekymret at regnen falder. - Det er forfærdeligt, for det hele er oversvømmet så, og det er meget træls. Man kan ingenting gøre, siger han. I haven har han lagt dræn for at komme de første mængder af vand i forkøbet, og resten må han fjerne med en vandpumpe. Heldigvis blev regnen denne søndag eftermiddag ikke så slem, som både DMI og Frank Larsen havde frygtet.

Referat:
Når himlen åbnes, og det står ned i stænger, går det hårdt ud over kolonihaveejere. Derfor var de bekymrede for dagens vejr, men det blev heldigvis ikke ligeså slemt som spået.